Der er ikke meget at juble over i den danske del af Postnord, Post Danmark, der netop har offentliggjort regnskabet for 2016.

Post Danmark har udsigt til tab til alle sider og kommer ud af 2016 med et samlet underskud på 1,37 milliarder kroner.

Regnskabet viser også, at havde det ikke været for en redningsmanøvre fra det svenske moderselskab Postnord AB tidligere i år, ville Post Danmark formentlig allerede nu stå midt i en konkurs.

Ved udgangen af 2016 var Post Danmarks egenkapital eroderet til små 108 millioner kroner.

- Havde det ikke været for kapitalindsprøjtningen, ville Post Danmark være meget konkurstruet, siger Søren Friis Hansen, der er juridisk professor på CBS.

Den 23. februar besluttede Postnord AB at føre én milliard kroner ind i det danske selskab.

Svenskerne kan bestemme skæbnen

Bag ejerskabet af Post Danmark står den svenske og danske stat, der i 2009 lod deres nationale postselskaber fusionere.

Beslutningskraften i selskabet er fordelt ligeligt. Det betyder, at begge stater skal være enige, før der er et flertal bag beslutningerne i selskabet.

Læs også : Postansatte siger nej tak til frivillige fratrædelser

Derfor kan svenskerne også bestemme Post Danmarks skæbne, påpeger Søren Friis Hansen:

- Med et tab af den hastighed, vil man hurtigt igen nærme sig håbløshedstidspunktet. Og så skal ledelsen tage stilling til, om forretningen skal fortsætte. Og da kan svenskerne bestemme, om de er med på en ny kapitalindsprøjtning, siger Søren Friis Hansen.

Den svenske næringsminister, Mikael Damberg, har tidligere været ude med riven efter det danske postvæsen, efter det har vist sig, at selskabet slet ikke er levedygtigt.

Han har sat gang i et større juridisk arbejde, der skal undersøge, om det er muligt at skille sig af med den danske del af selskabet.

Breve i hastig afvikling

Den primære grund til det massive tab i 2016 er den fortsatte nedgang i postmængden, hvor antallet af brevforsendelser faldt med 19 procent.

Læs også : Afklaring på PostNord-krise ventes først til sommer